**Szombathely Megyei Jogú Város Önkormányzata Közgyűlésének**

**17/2022. (X.6.) önkormányzati rendelete**

**az önkormányzat által alapított egyes tanulmányi támogatások szabályairól**

Szombathely Megyei Jogú Város Önkormányzatának Közgyűlése az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. Petz-ösztöndíj**

**1. §**

(1) Szombathely Megyei Jogú Város Önkormányzata Petz Gyula hagyatékából, végakaratának megfelelően Petz-ösztöndíjat hoz létre. A Petz-ösztöndíjra az a szombathelyi lakóhellyel rendelkező és szombathelyi gimnáziumba, szakközépiskolába, szakiskolába vagy általános iskola 6-8. évfolyamába járó tanuló pályázhat, akinek

*a)* a családjában az egy főre jutó jövedelem nem haladja meg a mindenkori öregségi nyugdíj legkisebb összegének 2,5 szeresét, és

*b)* az előző év végén elért tanulmányi átlageredménye 4,00-5,00 között van.

(2) A Petz-ösztöndíj elbírálásának elsődleges szempontja a tanuló szociális helyzete. Egyenlő feltételek esetén előnyt jelent,

*a)* ha a szülő egyedül neveli a gyermekét,

*b)* ha a családban 3 vagy több gyermek van,

*c)* ha a családban fogyatékos gyermek van,

*d)* ha magasabb évfolyamba jár a tanuló.

(3) A Petz-ösztöndíj iránti kérelmet az arra jogosult tanuló, kiskorú tanuló esetén törvényes képviselője nyújthatja be az adott nevelési-oktatási intézmény igazgatójának minden év szeptember 10. napjáig. A kérelemhez a családi jövedelem kiszámításához a szociális igazgatásról és szociális ellátásokról szóló 1993. évi III. törvény 10. § (2)-(5) bekezdése szerinti igazolásokat mellékelni kell.

(4) A kérelmeket a nevelési-oktatási intézmény igazgatója minden év szeptember 30. napjáig terjeszti fel az Önkormányzat oktatási ügyekkel foglalkozó bizottságához (a továbbiakban: Bizottság).

(5) Az Önkormányzatnak az éves költségvetési rendeletben meghatározott további hozzájárulására figyelemmel minden évben 20 tanuló részesülhet ösztöndíjban, melyből 10 általános iskolai tanuló. Az ösztöndíj személyenkénti összege 62.500,- Ft.

(6) A Bizottság évente, október 31-ig dönt - Petz Gyula szombathelyi mérnök emlékére történő hivatkozással - a Petz-ösztöndíjban részesülőkről, melyről az érintetteket 8 napon belül értesíti.

(7) A Petz-ösztöndíj két egyenlő részletben kerül átutalásra az érintett tanulóknak, minden év november 30-ig, valamint február 28-ig.

**2. Szombathelyi óvodapedagógusi életpálya támogatása**

**2. §**

(1) Szombathely Megyei Jogú Város Önkormányzata az óvodapedagógus-hiány enyhítése érdekében „Szombathelyi óvodapedagógusi életpálya támogatása” elnevezésű programot indít, amelynek keretében az Önkormányzat

*a)* legfeljebb 9 hónapon keresztül, havi 200.000,- Ft összegű tanulmányi támogatást (a továbbiakban: tanulmányi támogatás) biztosít a végzős, szombathelyi önkormányzati fenntartású óvodában egyéni szakmai gyakorlatot teljesítő, óvodapedagógus képzésen tanuló hallgató részére,

*b)* átvállalja az önkormányzati fenntartású óvodákban dolgozó, óvodapedagógus képzésre jelentkező pedagógiai asszisztensek, dajkák, óvodatitkárok tandíját (a továbbiakban: tandíj átvállalása), legfeljebb 6 féléves időszakra.

(2) A tanulmányi támogatás és a tandíj átvállalása (a továbbiakban együtt: támogatás) feltételeként a pályázónak vállalnia kell, hogy a diplomája megszerzését követően Szombathelyen, önkormányzati fenntartású óvodában dolgozik legalább 3 év időtartamban.

(3) A (2) bekezdésben foglalt időtartamba nem számít bele

*a)* a szülési szabadság,

*b)* a gyermek gondozása céljából igénybe vett fizetés nélküli szabadság,

*c)* egyéb okból biztosított fizetés nélküli szabadság,

*d)* a keresőképtelenség 30 napot meghaladó

időtartama.

(4) A kérelmet az Önkormányzathoz kell benyújtani

*a)* tanulmányi támogatás igénylése esetén minden év november 30-ig,

*b)* tandíj átvállalására vonatkozó kérelem esetén minden év március 31-ig.

(5) A kérelemnek tartalmaznia kell a pályázó nevét, születési nevét, születési idejét és helyét, anyja nevét, lakcímét, oktatási azonosítóját, adószámát, számlaszámát, nyilatkozatot a feltételek vállalásáról és személyes adatai kezeléséhez hozzájáruló nyilatkozatot.

(6) A kérelemhez a 2. § (1) bekezdés b) pontja esetében csatolni kell az óvodavezető támogató nyilatkozatát a pályázó támogatásával összefüggésben.

(7) A kérelemről a polgármester dönt a kérelmek beérkezésének sorrendjében az önkormányzat mindenkori éves költségvetésében meghatározott összeghatárig

*a)* tanulmányi támogatás esetén a kérelem benyújtását követő 30 napon belül,

*b)* tandíj átvállalására vonatkozó kérelem esetén minden év augusztus 15. napjáig.

(8) A támogatottal az Önkormányzat a döntést követő 30 napon belül szerződést köt.

(9) Az Önkormányzat

*a)* tanulmányi támogatás esetén az első támogatási összeget a szerződéskötést követő 30 napon belül, azt követően minden hónap 5. napjáig utalja a támogatott részére,

*b)* tandíj átvállalása esetén közvetlenül a felsőoktatási intézmény részére utalja a felsőoktatási intézmény által meghatározottak szerint.

(10) A támogatott

*a)* tanulmányi támogatás esetén a hallgatói jogviszony fennállásáról a támogatás igényléskor és február 15. napjáig,

*b)* tandíj átvállalása esetén a hallgatói jogviszony, valamint munkaviszony fennállásáról szeptember 15. és február 15. napjáig

igazolást nyújt be az Önkormányzat részére.

(11) A támogatott a diploma kézhezvételét követő 15 napon belül köteles diplomáját bemutatni az Önkormányzatnak.

(12) Az Önkormányzat az óvodapedagógus képzést befejező támogatottat augusztus 15-ig tájékoztatja az álláslehetőségekről, egyeztet az óvodával a felvételről.

(13) A támogatottakról és a (2) bekezdésben meghatározott időtartam teljesítéséről az Önkormányzat nyilvántartást vezet, szükség esetén intézkedik az időarányos támogatási összeg visszafizetéséről.

(14) A támogatott a folyósított támogatás teljes összegének a visszafizetésére köteles, ha a képzési időt 2 félévvel meghaladó időtartam alatt nem szerez diplomát, vagy ha a (2) bekezdésben foglalt munkavégzési kötelezettségét nem kezdi meg.

(15) A támogatott a folyósított támogatás időarányos részét köteles visszafizetni, amennyiben a (2) bekezdésben megjelölt időtartamnál bármilyen oknál fogva rövidebb ideig teljesíti munkavégzési kötelezettségét.

(16) A támogatás megszüntetéséről és a visszafizetés elrendeléséről a polgármester dönt.

(17) Az ösztöndíjat egy összegben, az elrendeléstől számított 30 napon belül, a Polgári Törvénykönyv szerinti késedelmi kamattal növelt összegben kell visszafizetni.

(18) Írásbeli kérelemre, a polgármester indokolt esetben engedélyezheti a visszafizetés részletekben történő teljesítését vagy a visszafizetési kötelezettség alól részben vagy egészben mentesítheti a támogatottat. A kérelmet az egyösszegű visszafizetés elrendeléséről szóló döntés kézhezvételétől számított 30 napon belül kell benyújtani. A határidő jogvesztő.

**3. Záró rendelkezések**

**3. §**

Hatályát veszti Az önkormányzat által alapított tanulmányi ösztöndíj odaítélésének szabályairól szóló 15/1996. (III.28.) önkormányzati rendelet.

**4. §**

Ez a rendelet a kihirdetését követő napon lép hatályba.

|  |  |
| --- | --- |
| **/: Dr. Nemény András :/ polgármester** | **/: Dr. Károlyi Ákos :/ jegyző** |

**A rendelet a Polgármesteri Hivatal hirdetőtábláján történő kifüggesztés útján a mai napon kihirdetésre került.**

**Szombathely, 2022. október 6.**

**/: Dr. Károlyi Ákos :/**

**jegyző**